Waray-Waray News: PhiVolcs ginpakalma an pagkabaraka hin linog
Manila (15 January) -- Ginpakalma han Philippine Institute of Volcanology and Seismology (Phivolcs) an pagkabaraka hin kadam-an kasumpay han daw nahisumat nga may-ada hitatabo nga dako nga linog ha nasud, sasan-ohon la, yana nga lininog na an Haiti.
Sering ni Renato Solidum, Chief han Phivolcs, damo an nahitatabo nga linog ha nasud, haros kada adlaw, kay danay ngani ine naabot hin biente (20), kundi kadadk-an man hine in dire gud magkusog.
Una na nga nagsering ine hi Solidum nga iton Pilipinas in napuroko dida hin rehiyon diin aktibo kaupay, nga ginbansagan ngani ine nga "Pacific Ring of Fire", rason kun kay ano nga masagpi abaton in linog ug mga pag-gios hin mga bulkano.
Han linabay nga Merkoles, lininog daw ha Sultan Kudarat hin kakusgon nga 5.1 ug ine ine nakabay-og han bug-os Northern Cotabato, hasta pa han syodad han General Santos. Antis daw ine, mayda inabat an Phivolcs nga pito nga linog tikang la han pag-abre han bag-o nga tuig.
Kun sabagay, sering daw ni Solidum, waray pa man na inbento nga instrument nga sadang maka tantiya kun ano gud an eksakto nga petsa han tiarabot nga linog; pinakamaupay daw nga andam ngan mayda hibabroan an mga tawo kun mag-aano oras hin linog.
An report daw nga lilinogon an Manila in, posibli gad hitabo, tungod ine nga nahiyuyungod it Manila hin ura-ura ka aktibo nga fault line o pagbutak ha ilarum han tuna particular ha yungod han Marikina nga naapong ngadto ha San Mateo, Rizal, Taguig, nga may kabug-aton tikang han bug-os nga Marikina, Pasig, Makati, Paranaque ug Taguig. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn